**Budaörs Város Önkormányzat**

**Polgármestere**

**sürgősségi**

**ELŐTERJESZTÉSE**

**a Képviselő-testület 2018. szeptemberi rendes ülésére**

**Tárgy: Hitelszerződés módosítása**

*Az előterjesztés tárgyalása Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) 46. § (1) bekezdése, Budaörs Város Önkormányzata Szervezeti és Működési Szabályzatáról szóló 36/2010. (XI.12.) ÖKT. sz. rendelet (a továbbiakban SZMSZ) 58. §-a és a 18. § (1) bekezdése alapján nyílt ülésen történik.*

*Sürgősség indoka: a projekt teljesítése érdekében szükséges a döntéshozatal*

Tisztelt Képviselő-testület!

***Előzmény:***

A T.Képviselő-testület 100/2018.(V.30.) ÖKT számú és a 139/2018.(VI.20.) ÖKT számú határozatában az UniCredit Bank Zrt-vel 2016.12.15. napján megkötött és 2017. 07.04. napján módosított 35938 és 35939 számú Alapszerződések újabb módosításáról is döntött.

A fentiek eredményeként az Idősek otthona férőhely bővítéshez 856 millió Ft, az Autóbusz végállomás átépítéséhez 429 millió Ft hitelt vesz fel az önkormányzat, míg a Farkasréti Pagony Óvoda felújítására és a Jókai Mór Művelődési Központ lakótelepi Közösségi Ház átépítésére nem a beruházási hitel terhére kerül sor.

A beruházások megvalósításának elhúzódása miatt a hitel rendelkezésre tartási ideje, amely a beruházások befejezésének a határideje is 2020.12.14-re, míg a türelmi idő 2020.12.31-re módosul.

***Szerződés Módosítás:***

A Belügyminisztérium önkormányzati államtitkárától kapott állásfoglalás szerint:

Magyarország gazdasági stabilitásáról szóló 2011. évi CXCIV. törvény (a Stabilitási törvény) 10/D. § (1) bekezdése alapján **nem engedélyköteles** a módosítás, ha az eredeti ügylethez képest a módosított szerződésben a futamidő, az ügyletérték nem változik, új cél nem jelenik meg **és az önkormányzatot terhelő fizetési kötelezettség a futamidő lejártáig egyik évben sem haladja meg az eredeti szerződés szerinti értéket.**

A fentiek megvalósítása érdekében kérésünkre az Unicredit Bank Zrt. továbbította a hivatkozott szerződések módosítására vonatkozó javaslatát, melyet az előterjesztés mellékleteként csatolunk.

A szerződés-tervezetekben a futamidő, az ügyletérték nem változik, új cél nem jelenik meg, azonban a türelmi idő meghosszabbítása miatt **az önkormányzatot terhelő törlesztés összegei évenként megnövekednének,** mivel a kölcsönök törlesztése nem 2019.06.30-án hanem 2021.03.31 napján kezdődik.

Annak érdekében, hogy a módosítások következtében a törlesztő részletek mégse változzanak egyik évben sem az érintett, 35938 és 35939 számú szerződések esetében, az önkormányzatnak **előtörlesztést kell végeznie**, 2019.évben 117.464.790 forintot és 2020 évben 156.619.720 forintot.

Az előtörlesztés összege megegyezik azon törlesztő részletekkel, amelyet 2019. és 2020. évben az önkormányzat fizetett volna, ha nem kéri a rendelkezésre tartási idő és a türelmi idő módosítását.

Annak érdekében, hogy a törlesztő részletek a 2021. és azt követő években se változzanak az előtörlesztett összegekkel a hátralévő törlesztő részletek arányosan csökkentésre kerülnek, így a módosítással érintett két szerződés esetében az éves törlesztés 156.619.720 forint marad.

melléklet:

1. sz. melléklet: Alapszerződések
2. sz. melléklet: Unicredit Bank Zrt. javaslata: Alapszerződések 2. sz. módosítására tervezet, Megállapodás -tervezet

**Határozati javaslat a Képviselő-testület részére:**

*A határozathozatal az SZMSZ 37. § (2) bekezdése alapján* ***minősített******többséggel****, valamint az SZMSZ 38. § (1) bekezdése alapján* ***nyílt******szavazással*** *történik.*

Budaörs Város Önkormányzat Képviselő-testülete a „***hitelszerződés módosítása tárgyában”*** *című* előterjesztéssel kapcsolatban az alábbiak szerint dönt:

1. Jóváhagyja, hogy az önkormányzat

- 2019.év december 15-ig 117.464.790 forint

- 2020. év december 15-ig 156.619.720 forint.

előtörlesztést fizessen a 35938 és 35939 számú hitelszerződések esetében.

2. Felhatalmazza a Polgármestert a mellékelt, *Kedvezményes kamatozású forinthitelhez az MFB Önkormányzati Infrastruktúrafejlesztési Program keretében megkötött hitelkeret-szerződés* című, 35938 és 35939 számú hitelszerződések 2.sz módosításai és a Megállapodás aláírására.

3. Az 1. pontban részletezett előtörlesztések összegét az önkormányzat a 2019. és 2020. évi költségvetési rendeleteiben eredeti előirányzatként kötelezően betervezi

Felelős:                      Polgármester

Végrehajtást végzi:    Pénzügyi Iroda

Határidő:                    azonnal

Budaörs, 2018. szeptember 17.

**Wittinghoff Tamás**

Polgármester

**Az előterjesztést készítette:**

Pénzügyi Iroda, Barta Gáborné Irodavezető: ………………………………

Látta:

Műszaki Ügyosztály vezetője, Lőrincz Mihály ……………………………….

Polgármesteri Kabinet vezetője, Vágó Csaba ……………………………….

Törvényességi Felügyelet: ………………………………..

Dr. Bocsi István, jegyző: ……………………………….